FI Euroopan unionin virallinen lehti L 73/23

EFTAn VALVONTAVIRANOMAISEN PÄÄTÖS

N:o 154/07/KOL,

tehty 3 päivänä toukokuuta 2007,

valtiontukea koskevien menettelysääntöjen ja aineellisten sääntöjen muuttamisesta 63. kerran

EFTAn VALVONTAVIRANOMAINEN (1), joka

OTTAA HUOMIOON Euroopan talousalueesta tehdyn sopimuksen (2) ja erityisesti sen 61–63 artiklan sekä pöytäkirjan 26,

OTTAA HUOMIOON valvontaviranomaisen ja tuomioistuimen perustamisesta tehdyn EFTA-valtioiden sopimuksen (3) ja erityisesti sen 24 artiklan ja 5 artiklan 2 kohdan b alakohdan,

SEKÄ KATSOO SEURAAVAA:

Valvontaviranomainen varmistaa valvonta- ja tuomioistuinsopimuksen 24 artiklan nojalla ETA-sopimuksen valtiontukea koskevien määräysten soveltamisen.

Valvontaviranomainen antaa valvonta- ja tuomioistuinsopimuksen 5 artiklan 2 kohdan b alakohdan nojalla tiedonantoja ja suuntaviivoja asioista, joita ETA-sopimus koskee, jos kyseisessä sopimuksessa tai valvonta- ja tuomioistuinsopimuksessa nimenomaisesti näin määrätään tai jos valvontaviranomainen pitää sitä tarpeellisena.

Valvontaviranomainen palauttaa mieleen valtiontukea koskevat menettelysäännöt ja aineelliset säännöt, jotka se hyväksyi 19 päivänä tammikuuta 1994 (4).

Valtiontuen suuntaviivojen 9 luku ”Päätösten julkaiseminen” ei ole enää ajankohtainen sen jälkeen kun valvonta- ja tuomioistuinsopimuksen pöytäkirjaa 3 muutettiin (5).

Valvontaviranomaisen tekemän päätöksen N:o 195/04/KOL (6) johdosta seuraavia valtiontuen suuntaviivojen menettelysääntöjä ei enää voida soveltaa olemassa olevan tuen ja uusia tukia koskevien suunnitelmien arvioinnissa:

— valtiontuen suuntaviivojen 11 luku ”Nopeutetun hyväksymismenettelyn soveltamisen perusteet”,

— valtiontuen suuntaviivojen 13 luku ”Eri tarkoituksiin myönnettävien tukien kasautumista koskevat säännöt”,

— valtiontuen suuntaviivojen liite I ”Tarkistuslista: EFTAn valvontaviranomaiselle tehtävissä valtiontuki-ilmoituksissa annettavat tiedot”, (7)

— valtiontuen suuntaviivojen liite II ”Ilmoitus nopeutettua hyväksymismenettelyä varten”,

— valtiontuen suuntaviivojen liite III ”Yksityiskohtaisen vuosikertomuksen malli”,

— valtiontuen suuntaviivojen liite IV ”Yksinkertaistetun vuosikertomuksen malli”,

— valtiontuen suuntaviivojen liite XIII ”Suurille investointihankkeille myönnettävää alueellista tukea koskevien monialaisten puitteiden mukainen ilmoituslomakkeen malli”, (8)

— valtiontuen suuntaviivojen liite XIV ”Kaava tapauskohtaisen rakenneuudistustuen ilmoittamista varten”,

— valtiontuen suuntaviivojen liite XV ”Kaava pelastamistukien ilmoittamista varten”,

— valtiontuen suuntaviivojen liite XVI ”Lisätiedot, jotka yleensä on toimitettava ilmoitettaessa valvontaviranomaisesta ja tuomioistuimesta tehdyn sopimuksen pöytäkirjassa 3 olevan 1 artiklan 3 kohdan mukaisesti ympäristönsuojeluun myönnettävästä valtiontuesta”.

Sen jälkeen kun uudet aluetuen suuntaviivat hyväksyttiin valvontaviranomaisen päätöksellä N:o 85/06/KOL (9), seuraavia valtiontuen suuntaviivojen lukuja ei enää voida soveltaa uusien valtiontukiohjelmien arvioinnissa:

— valtiontuen suuntaviivojen 25 luku ”Kansallinen aluetuki”,

— valtiontuen suuntaviivojen 25A luku ”Alueellisia valtiontukia koskevien suuntaviivojen tarkistaminen – soveltaminen 1 päivän tammikuuta 2007 jälkeen”,

— valtiontuen suuntaviivojen 26A luku ”Monialaiset puitteet alueellisesta tuesta suurille investointihankkeille”, joka on sisällytetty uusiin alueellista valtiontukea koskeviin suuntaviivoihin,

— valtiontuen suuntaviivojen liite X ”Investointituen nettoavustusekvivalentti”,

— valtiontuen suuntaviivojen liite XI ”Lisäkuljetuskustannusten tasaustuet niillä alueilla, jotka väestötiheyden perusteella kuuluvat 61 artiklan 3 kohdan c alakohdan poikkeuksen soveltamisalaan”,

— valtiontuen suuntaviivojen liite XII ”61 artiklan 3 kohdan c alakohdan poikkeuksen kattaman väestönosuuden enimmäismäärän määritysmenetelmä”.

Seuraavia valtiontukea koskevia aineellisia määräyksiä on tarkistettava: (10)

— 10A luku ”Valtiontuki ja riskipääoma” on korvattu 10B luvulla ”Valtiontuki pieniin ja keskisuuriin yrityksiin tehtävien riskipääomasijoitusten edistämiseksi”, sen jälkeen kun valvontaviranomainen teki päätöksen N:o 313/06/KOL (11),

— valtiontuen suuntaviivojen 24 luku ”Tuki EHTYn soveltamisalan ulkopuolisille terästeollisuuden aloille” menetti merkityksensä sen jälkeen kun valvontaviranomainen teki päätöksen N:o 263/02/KOL (12), jolla valtiontuen suuntaviivoihin lisättiin 26A luku ”Monialaiset puitteet alueellisesta tuesta suurille investointihankkeille”,

— valtiontuen suuntaviivojen 29 lukua ”Yleiset investointitukiohjelmat” (13) on sovellettu ainoastaan ETA-sopimuksen hyväksymisen yhteydessä,

— valtiontuen suuntaviivojen liite V ”Pk-yrityksille myönnettävät tuet, jotka voidaan hyväksyä, yrityksen koon ja sijainnin mukaan eriteltynä” on vanhentunut, eikä sitä enää sovelleta.

Valtiontuen suuntaviivojen tarkistamisen yhteydessä on suotavaa sisällyttää niihin Euroopan yhteisöjen komission ilmoitus valtiontuen sääntöjenvastaisuuden arvioinnissa sovellettavien sääntöjen määräytymisestä (14), vaikka valvontaviranomainen on jo useaan otteeseen viitannut kyseisiin sääntöihin.

Kyseinen ilmoitus on merkityksellinen myös Euroopan talousalueen kannalta.

Euroopan talousalueen valtiontukisääntöjen yhtenäinen soveltaminen on taattava koko Euroopan talousalueella.

ETA-sopimuksen liitteen XV lopussa olevan luvun ”Yleistä” II kohdan mukaan valvontaviranomaisen on komissiota kuultuaan annettava säädökset, jotka vastaavat Euroopan komission antamia säädöksiä.

Valvontaviranomainen on kuullut Euroopan komissiota.

Valvontaviranomainen on kuullut asiasta EFTA-valtioita Islantia, Liechtensteinia ja Norjaa 29 päivänä maaliskuuta 2007,

ON TEHNYT TÄMÄN PÄÄTÖKSEN:

1 artikla

Valtiontuen suuntaviivoja muutetaan poistamalla luvut 9, 10A, 11, 13, 24, 25, 25A, 26A ja 29 sekä liitteet I (lukuun ottamatta kanteluja koskevaa osaa III) –V ja X–XVI.

Liitteen I osa III liitetään valtiontuen suuntaviivojen luvun ”Kantelut – Lomake oletettua sääntöjenvastaista valtiontukea koskevien kantelujen tekemiseksi” loppuun, liite VIII liitetään meriliikenteen tukea koskevan luvun loppuun ja liite IX lyhytaikaisia vientiluottovakuutuksia koskevan luvun loppuun.

Tämän päätöksen liitteessä I luetellaan kaikki poistetut luvut ja liitteet.

2 artikla

Lisäksi valtiontuen suuntaviivoihin lisätään uusi luku valtiontuen sääntöjenvastaisuuden arvioinnissa sovellettavista säännöistä. Uusi luku on tämän päätöksen liitteenä II.

3 artikla

Valtiontuen suuntaviivojen lukuja ei numeroida. Suuntaviivojen uusi rakenne esitetään tämän päätöksen liitteessä III.

Valtiontuen suuntaviivojen teksti päivitetään vastaavasti. Jäljellä olevia lukuja koskevien ristiviittausten osalta tekstissä ei enää viitata lukujen numeroihin vaan otsikoihin. Kun on kyse ristiviittauksista poistettuihin lukuihin, luvun numero säilytetään. (15)

4 artikla

Päätös annetaan tiedoksi EFTA-valtioille lähettämällä niille kirjeitse jäljennös tästä päätöksestä ja sen liitteistä.

5 artikla

Päätös annetaan tiedoksi Euroopan komissiolle ETA-sopimuksen pöytäkirjassa 27 olevan d kohdan mukaisesti lähettämällä sille jäljennös tästä päätöksestä ja sen liitteistä.

6 artikla

Tämä päätös ja liitteet I–III julkaistaan Euroopan unionin virallisen lehden ETA-osastossa ja ETA-täydennysosassa.

7 artikla

Ainoastaan englanninkielinen teksti on todistusvoimainen.

Tehty Brysselissä 3 päivänä toukokuuta 2007. EFTAn valvontaviranomaisen puolesta Bjørn T. GRYDELAND Puheenjohtaja Kurt JAEGER Kollegion jäsen

(1) Jäljempänä ’valvontaviranomainen’.

(2) Jäljempänä ’ETA-sopimus’.

(3) Jäljempänä ’valvonta- ja tuomioistuinsopimus’.

(4) Suuntaviivat ETA-sopimuksen 61 ja 62 artiklan sekä valvonta- ja tuomioistuinsopimuksen pöytäkirjassa 3 olevan 1 artiklan soveltamista ja tulkitsemista varten, jäljempänä ’valtiontuen suuntaviivat’, jotka EFTAn valvontaviranomainen antoi 19 päivänä tammikuuta 1994 (EYVL L 231, 3.9.1994, s. 1, ja ETA-täydennysosa N:o 32). Suuntaviivoja muutettiin viimeksi 7 päivänä helmikuuta 2007 päätöksellä N:o 14/07/KOL, jota ei ole vielä julkaistu. Valtiontuen suuntaviivoihin voi tutustua EFTAn valvontaviranomaisen verkkosivuilla.

(5) EFTA-valtioiden 10 päivänä joulukuuta 2001 allekirjoittama sopimus pöytäkirjan 3 muuttamisesta (sopimus tuli voimaan 28 päivänä elokuuta 2003).

(6) Päätös N:o 195/04/KOL, tehty 14 päivänä heinäkuuta 2004, valvontaviranomaisen ja tuomioistuimen perustamisesta tehdyn EFTA-valtioiden sopimuksen pöytäkirjassa 3 olevan II osan 27 artiklassa tarkoitetuista täytäntöönpanosäännöksistä (EUVL L 139, 25.5.2006, s. 37).

(7) Lukuun ottamatta III jaksoa, joka sisältää lomakkeen kantelua varten.

(8) Aluetukea koskevat uudet ilmoituslomakkeet on hyväksytty valvontaviranomaisen päätöksellä N:o 387/06/KOL, tehty 13 päivänä joulukuuta 2006, valvontaviranomaisen ja tuomioistuimen perustamisesta tehdyn EFTA-valtioiden sopimuksen pöytäkirjassa 3 olevan II osan 27 artiklassa tarkoitetuista täytäntöönpanosäännöksistä tehdyn kollegion päätöksen N:o 195/04/KOL muuttamisesta valtiontuen vakioilmoituslomakkeiden osalta (ei vielä julkaistu EUVL:n ETA-osastossa ja ETA-täydennysosassa).

(9) EFTAn valvontaviranomaisen päätös, tehty 6 päivänä huhtikuuta 2006, valtiontukea koskevien menettelysääntöjen ja aineellisten sääntöjen muuttamisesta 56. kerran lisäämällä uusi luku 25.B: Alueelliset valtiontuet 2007–2013 (ei vielä julkaistu). Päätökseen voi tutustua valvontaviranomaisen verkkosivuilla.

(10) Näitä sääntöjä ei enää sovelleta valtiontuen myöntämistä koskevien uusien suunnitelmien arviointiin.

(11) EFTAn valvontaviranomaisen päätös N:o 313/06/KOL valtiontukea koskevien menettelysääntöjen ja aineellisten sääntöjen muuttamisesta 59. kerran lisäämällä uusi luku 10.B: Valtiontuki pieniin ja keskisuuriin yrityksiin tehtävien riskipääomasijoitusten edistämiseksi (ei vielä julkaistu). Päätökseen voi tutustua valvontaviranomaisen verkkosivuilla.

(12) EFTAn valvontaviranomaisen päätös N:o 263/02/KOL, tehty 18 päivänä joulukuuta 2002, valtiontukea koskevien menettelysääntöjen ja aineellisten sääntöjen muuttamisesta 36. kerran lisäämällä uusi luku 26A: Monialaiset puitteet alueellisesta tuesta suurille investointihankkeille (EUVL L 139, 25.5.2006, s. 8).

(13) Kyseinen luku on vuodelta 1994, ja siinä todetaan, että yleiset investointitukiohjelmat eivät sovellu ETA-sopimuksen toimintaan. Vaikka EFTA-valtioiden olisi pitänyt saattaa kyseiset tukiohjelmat ETA-sopimuksen mukaisiksi, sillä niillä on velvollisuus toteuttaa kaikki tarvittavat toimenpiteet ETA-sopimukseen perustuvien velvoitteiden täyttämiseksi (3 artikla), eräät EFTA-valtiot saattavat edelleen soveltaa tällaisia ohjelmia. Kyseiseen lukuun sisältyvien sääntöjen nojalla yksittäisistä tapauksista, joissa tällaisia tukiohjelmia sovelletaan, on tehtävä ilmoitus. Siinä viitataan komission jäsenvaltioille 14. syyskuuta 1979 lähettämään kirjeeseen (SG(79) D/10478), joka muodostaa ETA-sopimuksen liitteessä XV olevan 32 kohdan.

(14) EYVL C 119, 22.5.2002, s. 22.

(15) Valtiontuen suuntaviivojen ajantasaistettu versio on saatavilla valvontaviranomaisen verkkosivuilla: http://www.eftasurv.int/

LIITE I OSA A – POISTETUT VALTIONTUEN SUUNTAVIIVOJEN LUVUT Otsikko Luvun numero Päätösten julkaiseminen 9 Valtiontuki ja riskipääoma 10A (1) Nopeutetun hyväksymismenettelyn soveltamisen perusteet 11 Eri tarkoituksiin myönnettävien tukien kasautumista koskevat säännöt 13 Tuki EHTYn soveltamisalan ulkopuolisille terästeollisuuden aloille 24 Kansallinen aluetuki 25 (1) Alueellisia valtiontukia koskevien suuntaviivojen tarkistaminen – soveltaminen 1 päivän tammikuuta 2007 jälkeen 25A (1) Monialaiset puitteet alueellisesta tuesta suurille investointihankkeille 26A (1) Yleiset investointitukiohjelmat 29 OSA B – POISTETUT VALTIONTUEN SUUNTAVIIVOJEN LIITTEET Liitteet I (lukuun ottamatta kanteluja koskevaa osaa III) – V ja X–XVI on poistettu. Poistetun liitteen I osa III sekä liitteet VIII ja IX liitetään asianomaisten lukujen (”Kantelut – Lomake oletettua sääntöjenvastaista valtiontukea koskevien kantelujen tekemiseksi”, meriliikenteen tukea koskeva luku ja lyhytaikaisia vientiluottovakuutuksia koskeva luku) loppuun. (1) Näitä lukuja saatetaan edelleen tarvita sääntöjenvastaisen tuen arvioinnissa, ja niihin voi jatkossakin tutustua valvontaviranomaisen verkkosivuilla (luettelo poistetuista luvuista).

LIITE II VALTIONTUEN SUUNTAVIIVOJEN UUSI LUKU VALTIONTUEN SÄÄNTÖJENVASTAISUUDEN ARVIOINNISSA SOVELLETTAVAT SÄÄNNÖT EFTAn valvontaviranomainen, jäljempänä ’valvontaviranomainen’, on vuosien mittaan hyväksynyt useita asiakirjoja, joiden määräyksissä todetaan, että sääntöjenvastaista valtiontukea, joka on toteutettu vastoin valvonta- ja tuomioistuinsopimuksen (1) pöytäkirjassa 3 olevan I osan 1 artiklan 3 kohtaa, on arvioitava tuen myöntämishetkellä voimassa olleiden sääntöjen mukaisesti. Tämä pätee esimerkiksi valvontaviranomaisen valtiontuen suuntaviivojen sisältämään, ympäristönsuojeluun myönnettävää tukea koskevaan lukuun. Avoimuuden ja oikeusvarmuuden takaamiseksi valvontaviranomainen ilmoittaa EFTA-valtioille ja kolmansille osapuolille, että se on päättänyt jatkaa saman säännön soveltamista kaikkiin asiakirjoihin, joissa määritellään, miten valvontaviranomainen arvioi valtiontuen soveltuvuutta ETA-sopimuksen toimintaan. Valvontaviranomainen siis arvioi sääntöjenvastaisen valtiontuen soveltuvuutta ETA-sopimuksen toimintaan aina niiden sääntöjen perusteella, jotka sisältyvät tuen myöntämishetkellä voimassa olleisiin asiakirjoihin. Sanotusta huolimatta valvontaviranomainen voi myös soveltaa tarkempia sääntöjä, jotka sisältyvät valtiontuen suuntaviivojen lukuun ”Tuki vaikeuksissa olevien yritysten pelastamiseksi ja rakenneuudistukseksi”. Edellä sanottu ei myöskään vaikuta ETA-sopimukseen sisällytettyjen, valtiontukea koskevien säädösten tulkintaan. (1) EFTA-valtioiden sopimus valvontaviranomaisen ja tuomioistuimen perustamisesta, lyhyesti ’valvonta- ja tuomioistuinsopimus’.